MIT :n Otto Scharmer on äskettäin luetellut periaatteita, joilla korkeakoulutusta pitäisi radikaalisti uudistaa ”U.Lab: Seven Principles for Revolutionizing Higher Education”. Kotimaiseen huippukeskusteluun nähden hänen ajatuksensa ovat herättäviä. Scharmer kertoo kokeilusta 190 maassa ja 28 000 osallistuvan opiskelijan parissa. Uudistamisajatusten takana on syvällinen pohdinta siitä, miksi ihmiset opiskelevat, mitä maailmalle on tapahtumassa ja kuinka voimme ja osaamme sekä kantaa tutkijan ja vaikuttajan vastuuta että samalla luoda uutta, ilman akateemisen kilpailun lokeroita. Scharmer väittää, että nykymallinen korkeakoulutus tulee yhä kalliimmaksi, se etääntyy yhteiskunnan ja maailman painavista kysymyksistä ja tarpeista, sen menetelmät ja tarkoitus jäävät ajastaan jälkeen. Se myös sulkee laajoja nuorten piirejä ulkopuolelle eikä arvosta ihmisen kasvua ja itseymmärryksen kehittymistä muuttuvassa maailmassa.